Document ID: 32006D0017

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιανουαρίου 2006
για τροποποίηση του προσαρτήματος Α του παραρτήματος V της πράξης προσχώρησης του 2003 σχετικά με ορισμένες εγκαταστάσεις των τομέων του κρέατος και του γάλακτος στην Τσεχική Δημοκρατία
[κοινοποιηθείσα υπό τον αριθμό Ε(2005) 6052]
(Κείμενο που παρουσιάζει ενδιαφέρον για τον ΕΟΧ)
(2006/17/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το παράρτημα V κεφάλαιο 3 τμήμα Α σημείο 1 στοιχείο δ),
Εκτιμώντας τα ακόλουθα:
(1)
Παραχωρήθηκε στην Τσεχική Δημοκρατία μεταβατική περίοδος για ορισμένες εγκαταστάσεις που αναφέρονται στο προσάρτημα Α (1) του παραρτήματος V της πράξης προσχώρησης του 2003.
(2)
Σύμφωνα με επίσημη δήλωση της αρμόδιας αρχής της Τσεχικής Δημοκρατίας ορισμένες εγκαταστάσεις ολοκλήρωσαν τη διαδικασία αναβάθμισής τους και έχουν πλέον συμμορφωθεί πλήρως με την κοινοτική νομοθεσία. Ορισμένες εγκαταστάσεις έχουν διακόψει τις δραστηριότητές τους για τις οποίες τους έχει παραχωρηθεί μεταβατική περίοδος. Οι εγκαταστάσεις αυτές πρέπει επομένως να διαγραφούν από τον κατάλογο των εγκαταστάσεων που υπόκεινται σε μεταβατικές ρυθμίσεις.
(3)
Το καθεστώς τριών εγκαταστάσεων κρέατος και η ανακατάταξή τους ως εγκαταστάσεων χαμηλής παραγωγικότητας συζητείται ακόμη με την αρμόδια αρχή της Τσεχικής Δημοκρατίας. Είναι αναγκαίο να προβλεφθεί ένα επιπλέον μικρό χρονικό περιθώριο για να διαλευκανθεί η κατάσταση.
(4)
Επομένως το προσάρτημα Α του παραρτήματος V της πράξης προσχώρησης του 2003 πρέπει να τροποποιηθεί αναλόγως. Χάριν σαφήνειας πρέπει να αντικατασταθεί.
(5)
Η μόνιμη επιτροπή για την τροφική αλυσίδα και την υγεία των ζώων έχει ενημερωθεί για τα μέτρα που προβλέπονται στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το προσάρτημα A του παραρτήματος V της πράξης προσχώρησης του 2003 αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 11 Ιανουαρίου 2006.

Labels: 17
7
0
18
15